Marina Yusof

Datuk Hajah **Marina Mohd Yusoff** (7 Disember 1941 – 11 Mac 2026)
Beliau adalah mantan ahli politik UMNO-Barisan Nasional, Parti Semangat 46 & Parti Keadilan Nasional di Malaysia. Beliau juga mantan masjistret & peguamcara di pejabat Peguam Negara dan usahawan yang berjaya. Antara kejayaannya ialah membina projek perumahan di Sri Manjung dan Menara Marinara di Kuala Lumpur. Beliau telah meninggal dunia pada 11 Mac 2026 pada usia 84 tahun kerana sakit tua.

## Keluarga
Anak-anak beliau yang dikenali adalah seniwati Ida Nerina bt Hussain dan Dato' Razak Al-Malique bin Hussain. Ida Nerina pernah membintangi filem seperti Layar Lara dan Gubra. Anak-anaknya yang lain ialah Nasruddin, Selina dan Kazman.

Marina berkahwin dengan suami pertamanya pada usia 19 tahun dan mempunyai 3 orang anak; iaitu Ida, Nasruddin dan Razak Al-Malique. Marina bercerai dengan suami pertamanya ketika umur Ida Nerina kira-kira empat tahun pada tahun 1975. Beliau berkahwin semula dan mempunyai dua orang anak; iaitu Selina (yang meninggal dunia dalam kemalangan kereta pada tahun 1991) dan Kazman. 

Marina Yusoff telah membalas surat menjawab kritikan wartawan berhubung kegiatan sosial dan kematian anaknya Selina.

## Kerjaya
### Politik
Marina Yusoff pernah menjadi Timbalan Presiden UMNO dari 1972 hingga 1974, dan kemudian meletak jawatan dari parti UMNO pada tahun 1989 ekoran pengharaman UMNO.  Kemudian beliau menjadi Naib Presiden Parti Semangat 46. Pada 1993 beliau menyertai UMNO semula. Pada tahun 1999, beliau dipilih sebagai Naib Presiden parti yang baru ditubuhkan Parti Keadilan Nasional (kemudian bergabung dengan Parti Rakyat Malaysia pada tahun 2003 untuk membentuk Parti Keadilan Rakyat.) Beliau kemudiannya meletakkan jawatan daripada jawatan tersebut pada tahun 2000 di atas faktor kesihatan dan ingin menumpukan perhatian sepenuhnya dalam bidang perniagaan khusus dalam bidang pembangunan hartanah. 

## Isu & kontroversi
### Politik
Selaku peguam , Marina tidak setuju dengan tindakan menukar istilah 'concurrent' (serentak) kepada 'consecutive' (berturutan) terhadap hukuman penjara yang dihadapi oleh bekas Menteri Besar Selangor, Datuk Harun Idris. Pada pertengahan 1970-an, Harun Idris amat popular hingga mungkin menjadi calon Perdana Menteri.

Marina Yusoff juga membantah ugutan Dr. Mahathir Mohamad bahawa sekiranya Barisan Nasional tidak memenangi Pilihanraya 1999, akan berlaku tumpahan darah seperti Peristiwa 13 Mei sebagai ugutan terhadap masyarakat Cina dan merupakan satu kesalahan di bawah Akta Hasutan serta satu ancaman keselamatan terhadap negara.

Semasa 13 Mei 1969,Marina Yusoff telah menjadi Peguamcara di Jabatan Amanah Raya. Pada pagi itu,beberapa orang Pemuda UMNO menyuruhnya pulang kerana rusuhan akan berlaku kerana semua pemuda Melayu telah dikerah berhimpun di Kampung Baru, KL. Jadi, pada pendapatnya,  punca 13 Mei dimulakan oleh UMNO dan Selangor yang diketuai oleh Dato' Harun Idris.

Pada 9 Oktober 1999, Hishamuddin Tun Hussein telah membuat laporan polis di Balai Polis Bukit Mertajam berhubung Marina Yusof membuat kenyataan berunsur hasutan pada 29 September 1999 di Bukit Mertajam. Marina telah ditangkap oleh polis dan didakwa di Mahkamah Sesyen Bukit Mertajam kerana menghasut - berhubung ancaman PM akan berulang 13 Mei. Perbicaraan Marina telah ditetapkan untuk 17 April 2000. Marina Yusof didakwa berdasarkan laporan polis Hishamuddin. 

Di akhir penghakiman, Marina Yusof didapati bersalah oleh Mahkamah Seksyen Butterworth dan didenda RM 5,000 atas ucapan yang berbaur isu hasutan. Marina telah didapati bersalah menuduh Umno selaku parti pemerintah telah membangkitkan rusuhan kaum 13 Mei 1969 apabila bercakap kepada penonton Cina di Chang Hua Kong Moral Uplifting Society Hall di Jalan Tanah Liat, Bukit Mertajam pada September 1999. Seksyen 14 (1) (b) Akta Hasutan menetapkan denda maksimum RM 5,000, atau tiga tahun 'penjara atau kedua-duanya.

### Marinara
Pada 26 Jun 2005, beliau memaklumkan terpaksa menjual Menara Marinara di Kuala Lumpur kerana terbengkalai sekian lama. Satu ketika , Danaharta Urus Sdn Bhd mahu menuntut hutang daripadanya berjumlah RM122.77 juta dalam bentuk tunai.  Jika tidak dibayar, hak miliknya terhadap Menara Marinara di Jalan Tun Razak , setinggi 36 tingkat akan dirampas. Projek itu dimulakan pada 1994 ketika ekonomi Malaysia stabil. Tetapi tahun-tahun 1997-1998 ekonomi Malaysia dan Asia Tenggara merudum. Projek itu melibatkan Pekeliling Triangle Sdn Bhd.(PTSB) di atas tanah @ 1/2 ekar.

Pada tahun 1999, Menteri Kewangan ,Datuk Daim Dzainuddin telah mengarahkan memindahkan akaun iaitu Pekeliling Triangle Sdn Bhd (PTSB) dan Marina Sdn Bhd (MSB)kepada Danaharta  Hartanah Sdn Bhd bagi menyelesaikan permasalahan.

## Keputusan Pilihan Raya
### Parlimen

## Kejayaan & pencapaian

## Rujukan

## Pautan luar